﻿ RECENZII NICOLAE ŞT. NOICA (coord.), colaboratori RUXANDRA NOICA şi CRISTINA GABRIELA POPESCU, Între istorie şi actualitate. Politici de locuire în România, Bucureşti, Editura Maşina de scris, 2003, 208 pagini, cu o prefaţă de Mugur Isărescu Lucrarea de faţă analizează problematica locuirii din perspectivă istorică, începând cu momentul Războiul de Independenţă (1877) şi până în prezent. Astfel, cititorul poate identifica epoci istorice distincte definite prin politici de locuire asupra cărora şi-au pus amprenta specificul naţional precum şi tendinţele externe ale vremii. Printr-o documentare deosebită, coordonatorul Nicolae Şt. Noica, fost ministru al Lucrărilor Publice şi Amenajării Teritoriului şi colaboratorii, şi-au propus să descrie procesul de urbanizare şi efortul de creştere a numărului şi confortului locuinţelor din România în context european, înfăţişând aspectele sincronice, dar şi diacronice din diferitele domenii ale politicilor de locuire. Astfel, cartea aduce în discuţie marea problemă a construirii de locuinţe numeroase şi accesibile şi corelat caută se prezinte cronologic iniţiativele şi măsurile care au condus la articularea unui sistem legislativ şi instituţional în domeniul construcţiei de locuinţe din România. Studiul este structurat în şase capitole şi parcurge următoarele teme: conceptul de politică de locuire şi cadrul general, politicile de locuire până la primul război mondial, caracteristicile perioadei 1918–1947, politica de locuire în timpul regimului comunist şi după anul 1989, precum şi o serie de concluzii cu privire la perspectivele în domeniul locuirii. Pentru început, autorii stabilesc şi clarifică domeniul conceptual al lucrării. Pe lângă definirea termenilor de locuire, locuinţă, politică socială, politică de locuire, autorul analizează etapele ce trebuie parcurse de la identificarea problemei sociale până la conceperea şi aplicarea unei politici, în general şi în domeniul locuirii, în particular (obiective, instrumente: legislativ şi instituţional, mijloace de realizare: tehnice, materiale, financiare). Politicile de locuire se referă la ansamblul măsurilor luate pentru modificarea calităţii, cantităţii, preţului, proprietăţii, precum şi a gestiunii şi controlului sistemului locativ (p. 20). Capitolul doi, descriind perioada până la primul război mondial, face referire la primele măsuri adoptate în scopul îmbunătăţirii condiţiilor de locuit în România. În 1875 şi 1881 apar primele intenţii de sprijinire a construcţiei de locuinţe, prin înfiinţarea primelor instituţii de credit funciar urban din România. În 1910, cu titlu de pionierat în Europa acelor timpuri, apare prima lege „care va reglementa construcţia de locuinţe ieftine şi sănătoase” (p. 13), în contextul acordării unei serii de facilităţi, printre care: persoanele fizice şi societăţile erau scutite de toate impozitele referitoare la locuinţe, constructorul de locuinţe ieftine plătea oraşului doar jumătate din valoarea lucrărilor edilitare prevăzute pentru deschiderea de noi străzi, materialul destinat construcţiei de locuinţe era scutit de taxe ş.a. (p. 49). Se constituie, de asemenea, Societatea Comunală pentru Construcţia de Locuinţe Ieftine din Bucureşti care are o activitate intensă între anii 1911–1916. În continuare este prezentată perioada interbelică, accentuându-se problema locuirii. Pe baza datelor recensământului din 1912 este descrisă amploarea acesteia, în mare parte datorată migraţiei CALITATEA VIEŢII, XV, nr. 3–4, p. 399–407, Bucureşti, 2004 400 RECENZII 2 populaţiei din mediul rural spre urban, în vederea găsirii unui loc de muncă. Însă şi distrugerea locuinţelor în timpul războiului, precum şi absenţa construcţiei de locuinţe timp de patru ani au reprezentat cauze importante ale acutizării stării de lucruri (p. 52–53). Politica de locuire promovată de instituţiile statului a pus accentul pe consolidarea mecanismelor economiei de piaţă, susţinerea iniţiativei private şi a investiţiilor de capital în domeniu. La 23 iulie 1921 este adoptată Legea pentru încurajarea construcţiei de clădiri. Era prevăzută înfiinţarea de societăţi cooperative care aveau ca scop cumpărarea şi parcelarea terenurilor pentru construcţia de locuinţe ieftine destinate membrilor: muncitori, funcţionari, pensionari, precum şi construirea pe aceste terenuri (p. 67). De asemenea, este perioada în care ia amploare instituţia creditului ipotecar şi în care se pun bazele unei politici oficiale de locuire pe termen mediu. Astfel se face o trecere în revistă a obiectivelor primordiale ce o caracterizează şi a instrumentelor folosite pentru traducerea în practică a obiectivelor. Sunt cercetate şi alte aspecte legate de preţul locuinţelor, de realizarea acestora precum şi nivelul chiriilor, în contextul scăderii puterii de cumpărare a populaţiei. În capitolul patru este analizată politica regimului comunist în domeniul locuirii. Dominante în această perioadă au fost abrogarea legilor şi desfiinţarea instituţiilor vechiului sistem precum şi etatizarea tuturor activităţilor, inclusiv cele legate de domeniul construcţiei şi achiziţionării de locuinţe. Sunt descrise fenomenele industrializării şi urbanizării accelerate. Începând cu anul 1948, statul a început să acorde o atenţie scăzută fondurilor de la buget pentru construcţia de locuinţe, concentrând investiţiile în industrie. Creşterea urbană poate fi pusă pe seama fenomenului migraţiei rural – urban, refugiaţilor de război şi industrializării. Anul 1966 aduce cu sine sporirea investiţiilor în construcţia de locuinţe, dar fondurile mobilizate erau insuficiente pentru asigurarea confortului necesar. Sistematizarea, definită ca fenomen prin care diferenţa dintre sat şi oraş dispare treptat, satele fiind aduse la acelaşi nivel de dezvoltare cu oraşele, este aprobată, în 1972, ca parte a procesului de creare a statului socialist. În ansamblu, două sunt caracteristicile politicii de locuire în această perioadă: omogenizarea rezidenţilor din mediul urban prin mediul de viaţă adaptat cadrului construit şi uniformizarea clădirilor, menită să reducă diferenţa între tradiţiile de locuire la sat şi la oraş (p. 109–112). Următorul capitol urmăreşte schimbările din cadrul politicii de locuire din România în contextul noii economii de piaţă. Principalele tendinţe ale activităţii de construcţie de locuinţe în această perioadă au fost „retragerea masivă a statului de la finanţarea noilor construcţii, un proces de liberalizare a chiriilor, introducerea subvenţiilor pentru locuinţe şi privatizarea masivă a locuinţelor de stat” (p. 149). Primul act normativ în care sunt descrise principiile de pază ale politicii naţionale în domeniul locuinţelor apare în 1996, în forma Legii locuinţei (Legea 114). Pentru relansarea construcţiei de locuinţe apare sistemul de realizare a acestora prin credit ipotecar, în cadrul Agenţiei Naţionale pentru Locuinţe (ANL, Legea 152/1998). În finalul lucrării, Nicolae Şt. Noica şi colaboratorii prezintă în mod sintetic caracteristicile constant problematice ale politicilor de locuire, indiferent de epoca pe care o traversăm. Este vorba despre: nevoia de locuinţă ca adăpost, poziţia dominantă a preţului locuinţelor, sistemul de creditare a construcţiei de locuinţe, opţiunea pentru tipul şi ansamblul de locuinţe, suprafaţa şi accesul la utilităţi şi, nu în ultimul rând, istoria locuinţelor (p. 189–194). Considerând importanţa tematicii şi a modalităţii de abordare, apreciez această carte drept o contribuţie deosebită pentru cunoaşterea domeniului politicilor de locuire, o componentă importantă a culturii şi civilizaţiei româneşti din ultimii 125 de ani. Dana Cornelia Niţulescu 3 RECENZII 401 GØSTA ESPING-ANDERSEN, Welfare State in Transition – National Adaptations in Global Economies, London, Sage Publications, 1996 În lucrarea sa Welfare State in Transition – National Adaptations in Global Economies, Gøsta Esping-Andersen analizează o serie de schimbări care au loc în diverse modele ale statului bunăstării. După o radiografiere a punctelor tari şi a celor slabe existente la nivelul fiecărui model, autorii acestei lucrări urmăresc schimbarea principiilor din diferite tipuri de state ale bunăstării. Sunt trecute în revistă modelele consacrate ale statelor bunăstării, însă nu se ignoră nici noile state apărute care dezvoltă, uneori, modele particulare; sunt avute în vedere state din Europa Centrală şi de Est, ţările asiatice, Statele Americii Latine . Primul capitol, scris chiar de coordonatorul acestei lucrări – Gøsta Esping-Andersen –, aminteşte conceptele implicate în discuţia privitoare la statul bunăstării şi oferă o imagine asupra unor posibile schimbări în statele bunăstării occidentale. Partea dedicată concluziilor acestui prim capitol subliniază care sunt trendurile majore şi dilemele politicilor sociale. Esping-Andersen afirmă că nu asistăm, de fapt, la schimbări majore în ceea ce priveşte statele occidentale ale bunăstării, ci la diverse adaptări ale acestora la noile situaţii cu care se confruntă. Una dintre motivaţii ar fi rezistenţa la schimbare; este o reacţie firească, având în vedere faptul că politicile s-au instituţionalizat, iar grupurile mari de interese şi-au definit poziţiile în ceea ce priveşte funcţionarea statului bunăstării. Autorul opinează că Europa continentală este în impas, în timp ce Australia şi Scandinavia reprezintă schimbarea prin negociere. La o altă extremă a unei scale, în Chile şi fostele ţări comuniste, schimbările s-au produs prin căderea sau distrugerea structurii organizaţionale existente. Între aceşti doi poli se situează SUA şi Marea Britanie unde a avut loc o erodare graduală, însoţită de slăbirea mişcării sindicale. Acestea sunt câteva precizări introductive. După o trecere în revistă a demersului pe care îl vor întreprinde, autorii acestui volum analizează în detaliu fiecare model al statului bunăstării. Analiza este structurată pe câteva aspecte, şi anume: sistemul de asistenţă socială, sistemul de sănătate, educaţia, aspecte generale ale unui anumit tip de stat al bunăstării. Astfel, capitolul doi, al cărui autor este John D. Stephens, pune în discuţie statele bunăstării scandinave. Sunt evidenţiate acumulările acestora, dar şi crizele cu care se confruntă şi perspectivele ieşirii din această criză. În al treilea capitol al acestei lucrări, Esping-Andersen pune în discuţie modelul statului bunăstării din Europa continentală (Germania, Italia, Franţa, Spania). Demersul analizei urmează acelaşi model (scurt istoric, evoluţii pe câteva paliere şi tendinţe observate sau posibile). În capitolul patru, după examinarea datelor şi compararea cu celelalte ţări avansate, autorul ajunge la concluzia că rata de transferuri pentru o persoană singură, în Australia, este mai scăzută decât în ţări ca Suedia, Olanda, Franţa, Germania, SUA şi Marea Britanie. În schimb, Australia este pe primele locuri în ceea ce priveşte rata transferurilor către familia cu doi copii (acesta fiind tipul de familie luat în calcul în această analiză). Aceste comparaţii ne oferă o imagine asupra opţiunilor de politici sociale promovate de Australia şi Noua Zeelandă. Ca şi statele scandinave, America de Nord ocupă un loc special între statele bunăstării. Canada şi în special Statele Unite sunt recunoscute pentru sistemul lor liberal al bunăstării, care se bazează pe principiul testării mijloacelor şi beneficii sociale din transferuri modeste. Americanii secolului al XX-lea au considerat piaţa ca fiind principala lor sursă de bunăstare. John Myles, analizând aspectele bunăstării sociale în Canada şi SUA, arată că programele sociale din perioada postbelică au fost construite pornind de la trei modele de bază: • Modelul rezidual de asistenţă socială, care oferă beneficii pe baza testării mijloacelor; • Modelul asigurărilor sociale, bazat pe performanţa de pe piaţa muncii; • Modelul universalist – având la bază principiul într-ajutorării, cetăţeniei sociale. 402 RECENZII 4 Statele Unite au optat pentru o combinaţie a primelor două modele, oferind asigurări sociale celor în incapacitate de a munci (ex. copii, persoane cu handicap) şi programe reziduale pentru cei aflaţi pe piaţa muncii. Canada a adoptat o combinaţie a celor trei modele. Autorul acestui al cincilea capitol descrie dinamica politică ce influenţează şi creionează politicile sociale. De asemenea, autorul pune în discuţie strategii alternative de a face faţă „eşecului pieţei” în ultimii douăzeci de ani. Capitolul se încheie într-o notă pesimistă. Motivele acestui pesimism al autorului sunt următoarele: în primul rând este vorba de „deficitul fiscal” cu care se confruntă aceste ţări, deficit care limitează posibilitatea acestora de a face experimente sociale; al doilea motiv este acela că ambele societăţi sunt confruntate cu un „deficit democratic” care limitează reprezentarea politică a celor afectaţi de restructurarea economică. Autorul concluzionează că „în actualul context, a treia cale presupune capacitatea de a identifica şi implementa soluţii de sumă pozitivă (positive-sum solutions) pentru noi forme de securitate economică”. A doua parte a acestei lucrări aduce în discuţie naşterea unor noi state ale bunăstării. Astfel, în capitolul şase, sunt prezentate opţiunile de politică socială în America Latină, mai precis, modelele neoliberale versus modelele social-democrate. Acest capitol explorează costurile şi beneficiile încercărilor de a urmări aceste modele alternative, concentrându-se asupra ţărilor ca Chile şi Brazilia, dar făcând şi o comparaţie între Argentina şi Costa Rica. Criza economică cu care s-au confruntat aceste state în anii ’80 a avut un impact puternic asupra politicii sociale, conducând la creşterea sărăciei şi, în acelaşi timp, la reducerea cheltuielilor sociale, la o deteriorare a serviciilor publice şi la deficite severe ale balanţei de asigurări sociale. Toate acestea au determinat din partea autorităţilor fiecărui stat un anumit tip de răspuns. Astfel, s-a mers de la soluţiile neoliberale de individualizare şi privatizare, până la soluţiile social-democrate, care se bazează pe universalizare şi pe consolidarea schemelor publice de servicii sociale. Chile a optat pentru modelul neoliberal, Costa Rica pentru modelul social-democrat, Argentina a adoptat unele elemente de privatizare, iar Brazilia are un sistem universal de acordare a beneficiilor şi a îmbunătăţit beneficiile pentru categoriile cele mai sărace. Capitolul şapte are în prim-plan statele bunăstării din Asia de Est: Japonia, Coreea de Sud, Taiwan, Hong Kong şi Singapore. Aşa cum precizează autorii acestui capitol, Roger Goodman şi Ito Peng, materialele despre această zonă sunt destul de puţine, datorită unor motive de natură obiectivă şi subiectivă. Practic, abia după anii ’70 au început să apară materiale dedicate acestor state, însă este resimţită nevoia examinării modelelor de stat al bunăstării din această zonă, din perspectiva condiţiilor politice şi economice locale. Conform precizărilor făcute de autori în introducerea acestui capitol, materialul propus de ei va încerca să argumenteze faptul că, deşi Japonia, Coreea de Sud şi Taiwan au adoptat de-a lungul istoriei diverse elemente caracteristice statelor bunăstării vestice şi le-au remodelat în sisteme proprii, în acord cu condiţiile culturale, politice şi sociale specifice, este foarte dificil să demonstrezi că aceste regimuri ale bunăstării au copiat sau au urmat un anumit model vestic; de aceea statele bunăstării din Asia de Est trebuie examinate în contextele particulare în care se găsesc. Acest capitol este împărţit în patru secţiuni. În prima secţiune, autorii vor defini aria de studiu prin identificarea similarităţilor în ceea ce priveşte dezvoltarea politică, socială şi economică a societăţilor incluse în acest studiu. A doua secţiune oferă o scurtă trecere în revistă a dezvoltării sociale postbelice a acestor state. Următoarea secţiune a acestui capitol pune în evidenţă schimbările recente în ceea ce se poate denumi „regimuri ale bunăstării sociale Est-asiatice focalizate pe cazul Japoniei”. Secţiunea finală pune în evidenţă aspectele problematice cu care se confruntă aceste societăţi şi implicaţiile acestor probleme asupra bunăstării sociale. În capitolul opt, Guy Standing încearcă să realizeze o analiză a protecţiei sociale în statele din Europa Centrală şi de Est. Autorul nu urmăreşte o descriere sau un set de generalizări, ci încearcă să sublinieze conflictele politice care au avut loc, concentrându-se pe sfera politicilor sociale, asupra problemelor de politică socială nerezolvate şi care pot influenţa construirea sistemului bunăstării actual. Autorul pleacă de la ipoteza că sistemul statului bunăstării are câteva funcţii de bază, şi anume: reducerea sărăciei, combaterea sărăciei, resurse pentru securitate socială, redistribuirea veniturilor, menţinerea solidarităţii sociale, promovarea mobilităţii pe piaţa muncii, promovarea restructurării economice şi a pieţei muncii şi eficienţa. Având în vedere aceste aspecte, autorul face o 5 RECENZII 403 analiză comparativă între modalitatea cum statul bunăstării îşi îndeplinea aceste funcţii în perioada de dinainte de 1989 şi situaţia de după 1989. O secţiune specială în acest capitol este dedicată Cehiei, care se distinge în contextul ţărilor vecine, putând fi privită fie ca un lider, fie ca o excepţie. Sunt prezentate, de asemenea şi provocările cu care se confruntă autorităţile acestor state, provocări care trebuie să-şi găsească soluţiile. Această lucrare se constituie ca un material extrem de util, atât studenţilor din domeniu, cât şi cercetătorilor, prin faptul că oferă o imagine a diferitelor modele de state ale bunăstării. În plus, nu se limitează numai la a oferi o analiză a modelelor de state ale bunăstării clasice, ci pune în discuţie noile modele de state ale bunăstării. Astfel, imaginea lucrărilor clasice privitoare la statul bunăstării se completează cu analize privind statele bunăstării din America Latină, statele Est-asiatice, dar şi cele din Europa Centrală şi de Est. Analizele nu se limitează la a ne oferi o imagine teoretică asupra problemelor puse în discuţie, ci este completată cu o serie de date care ilustrează aspectele teoretice discutate. Cristina Băjenaru MIHAELA VLĂSCEANU, Organizaţii şi comportament organizaţional, Iaşi, Polirom, 2003 A apărut, la editura Polirom, o carte binevenită în contextul ştiinţelor sociale de dată mai recentă. Este vorba despre cartea prof. Mihaela Vlăsceanu, Organizaţii şi comportament organizaţional, care tratează aspecte legate de studiul organizaţiilor. Autoarea este un expert în această tematică, tot ea scriind şi alte cărţi care tratează aspecte ce ţin de lumea organizaţiilor, precum Psihosociologia organizaţiilor şi conducerii (Editura Paideia, 1993) şi Organizaţiile şi cultura organizării (Editura Trei, 1999). Cartea de faţă reia unele aspecte prezentate în acestea, dar fiecare în parte aduce un plus de informaţii utile şi necesare, cele trei cărţi fiind complementare. Capitolul introductiv face o trecere în revistă a unor curente, evoluţii, precum şi a unor serii de concepte organizaţionale care au dus la (micro)revoluţii în cadrul disciplinei. Se vorbeşte, astfel, de teoriile X şi Y, pentru a se putea aminti, mai apoi, de noua teorie Z a lui Ouchi (1981) care oferă o viziune mai adecvată noilor corporaţii de pe piaţă, în condiţiile globalizării, a creşterii competenţei şi a creşterii ritmului de schimbare organizaţională. Tot în noul curent se înscrie şi creşterea importanţei tehnologiei informaţiei şi comunicării (TIC), în 2002 existând peste 500 de milioane de computere în întreaga lume. Această dezvoltare fără precedent a TIC a creat premisele pentru noi modalităţi de organizare şi acţiune. Una dintre acestea a luat forma învăţării organizaţionale („learning organizations”), oamenii şi organizaţiile fiind solicitaţi să înveţe în permanenţă şi să traducă învăţarea în acţiune. Responsabilizarea socială a organizaţiilor este, de asemenea, o coordonată nou apărută, în conformitate cu cerinţele noilor realităţi, fiind nevoie de coduri şi standarde etice, în conformitate cu realităţile sociale. În acest context, autoarea vorbeşte despre înlocuirea managementului tradiţional cu managementul ecocentric (p. 38), care urmăreşte realizarea unor produse eco-prietenoase, prin intermediul proiectării ecologice. Când vorbim despre organizaţii trebuie să acordăm importanţă maximă resursei umane, de care depind toate procesele desfăşurate într-o organizaţie. M. Vlăsceanu constată că la nivelul angajaţilor s-a constatat creşterea diversităţii demografice. Între factorii cei mai importanţi care au contribuit la accentuarea dinamicii demografice sunt amintiţi: globalizarea pieţelor de muncă, reglementările guvernamentale cu privire la necesitatea adoptării de acţiuni afirmative şi 404 RECENZII 6 antidiscriminatorii, factori economici ce ţin de rata de creştere sau de declin a unor întregi ramuri economice, intensificarea competiţiei, care accentuează nevoia de inovare şi creşterea eficienţei etc. (p. 41). Cu toate că, în multe cazuri, diversitatea forţei de muncă este folositoare organizaţiei, uneori ea creează destule probleme. Autoarea aduce în discuţie rezultatele unui studiu (Jackson, 1992) care a demonstrat că mulţi manageri consideră extrem de dificil să conducă grupuri de angajaţi foarte diferiţi între ei. Aşadar, diversitatea forţei de muncă determină educarea sensibilităţii faţă de necesităţile diferitelor categorii de angajaţi, respectiv a capacităţii de a demonstra flexibilitate şi deschidere. Următorul capitol începe prin abordarea unor aspecte ce ţin de dificultatea definirii conceptului de organizaţie, dificultate determinată nu doar de multitudinea perspectivelor din care poate fi analizată o organizaţie, dar şi de evoluţia analizei organizaţionale care a consacrat noi modalităţi de definire, în funcţie de contribuţiile aduse, de-a lungul timpului, de diverse cercetări teoretice şi practice. Abordarea pe care M. Vlăsceanu o alege spre descriere este cea oferită de R. W. Scott (1998), care vede organizaţiile din trei perspective: ca sistem raţional (organizaţiile sunt colectivităţi orientate de urmărirea unor scopuri relativ specifice), sistem natural (organizaţiile sunt colectivităţi ai căror participanţi urmăresc interese multiple, dar care recunosc însemnătatea perpetuării organizaţiei ca reprezentând o sursă importantă) şi sistem deschis (organizaţiile sunt sisteme de activităţi independente, ce leagă coaliţii schimbătoare ale participanţilor). O altă modalitate de a ordona perspectivele asupra organizaţiei îi aparţine lui Mary Jo Hatch (1997) care recurge la o clasificare în patru etape: clasică, modernă, simbolic interpretativă şi postmodernă, cărora le asociază o metaforă: metafora maşinii, metafora organică, metafora culturală şi metafora colajului. Tot în contextul înţelegerii a ceea ce este o organizaţie, M. Vlăsceanu tratează şi problematica organizării sociale versus organizare formală, organizaţiile tipice aparţinând acesteia din urmă (este vorba despre organizaţiile care apar doar când sunt în mod deliberat create pentru atingerea unor scopuri). Totuşi, constituirea unei forme de organizare pe dimensiuni formale nu implică automat faptul că activităţile sau interacţiunile membrilor se vor conforma riguros unor reguli şi proceduri stabilite formal. Aceasta înseamnă că în orice organizare formală este de aşteptat să apară grupuri, relaţii, norme caracteristice organizării informale. Autoarea face o descriere comparativă amănunţită a celor două tipuri de organizări, subliniind tipurile, avantajele şi limitele fiecăreia. Mergând mai departe cu raţionamentul, M. Vlăsceanu atrage atenţia că organizaţiile nu sunt unica formă de organizare socială, chiar dacă ea a ajuns să fie considerată forma dominantă în societatea actuală. Drept urmare, ea face o analiză comparativă a organizaţiilor cu instituţiile (termen care, de altfel, este suprapus în limbajul curent peste cel de organizaţie), în care evidenţiază şi relaţiile dintre cele două, astfel: structura normativă instituţională oferă bază de construcţie a organizaţiilor (p. 90). Relaţiile dintre instituţii şi organizaţii iau, astfel, cel puţin trei forme: 1) instituţiile constituie baza generativă a organizaţiilor; 2) organizaţiile devin agenţi ai schimbării instituţionale; 3) organizaţiile sunt cadrul în care se desfăşoară, atât instituţionalizarea, cât şi dezinstituţionalizarea. Sursele diversităţii organizaţiilor sunt numeroase: mărime, sector, trăsături structurale, relaţii cu mediul, relaţii cu alte organizaţii etc., dar criteriul fundamental de diferenţiere este reprezentat, în cartea Mihaelei Vlăsceanu, de axa public – privat, pe care o analizează din perspectiva stilurilor de mangement şi a interferenţelor de diverse tipuri care îşi fac simţită prezenţa. Astfel, organizaţiile private au început să ofere servicii similare cu cele publice şi tind să adopte comportamente tipice mai înainte organizaţiilor private. Eficienţa financiară a început să devină un criteriu de evaluare şi pentru organizaţiile publice, iar consumatorul serviciilor publice este perceput drept client, ca în organizaţiile private. Dar cum putem analiza variabilele care intervin la nivelul fiecărei organizaţii, dacă ele sunt atât de diverse? Mihaela Vlăsceanu încearcă o descriere a acestor aspecte plecând de la modelul lui Leavitt, care simplificat, ia forma unui romb ce are în fiecare vârf un element: structură, scopuri, tehnologie, participanţi, toate aflându-se într-un anumit mediu. Astfel, în funcţie de modelul de concretizare a diviziunii muncii, ierarhiei autorităţii şi coordonării în sarcini specializate, se constituie structuri organizaţionale distincte, ce individualizează un anumit tip de organizare, putându-se vorbi despre o structură socială şi despre una fizică a organizaţiilor. Participanţii sunt cei care configurează 7 RECENZII 405 sistemul, cei care, în schimbul unor beneficii sau stimulente de diferite tipuri, contribuie la îndeplinirea scopurilor organizaţionale specifice. Dar ce sunt acestea? Pentru a nu intra într-una dintre cele mai controversate definiţii din istoria analizei organizaţionale, M. Vlăsceanu menţionează câteva definiţii relevante, accentuând viziunea lui Scott (1998) care diferenţiază între funcţiile cognitive ale scopului (furnizează direcţii de acţiune şi constrângeri în procesul de luare a deciziilor) şi cele motivaţionale (ele constituie temelia pe care se construieşte atât ataşamentul membrilor din organizaţie cât şi al celor din afara ei). În principiu, variabila tehnologie se referă la instrumentele utilizate în producţie pentru transformarea unei materii prime în produse sau servicii. Aici trebuie diferenţiat între instrumentele tehnice, ca atare şi cunoştinţele necesare pentru activarea lor; deci, sistemul tehnic interferează cu sistemul social, rezultând ceea ce s-a numit sistemul socio-tehnic, care se bazează pe ideea că în orice sistem de muncă rezultatul este obţinut prin funcţionarea corelată, atât a sistemelor sociale cât şi a celor tehnice. Variabila organizaţională mediu beneficiază de o atenţie specială, fiindu-i consacrat un întreg capitol. În sensul cel mai larg, mediul unei organizaţii include persoane, lucruri, condiţii sau influenţe (culturale, politice, legislative etc.). Din perspectiva diferenţierii organizaţiilor, mediul se raportează la următoarele dimensiuni: predictibilitate (gradul de anticipare a modului de structurare a mediului într-un anumit moment dat), diversitate (factorii din mediu care interferează, direct sau indirect, cu organizaţia), orientare (prietenoasă sau ostilă), stabilitate (gradul de perpetuare a aceleiaşi stări a mediului, pe un interval mediu sau lung de timp). O secţiune separată revine nivelurilor de analiză a relaţiilor dintre organizaţii şi mediu. Se disting, astfel, mai multe niveluri: organizaţional, interorganizaţional şi ecologic (p. 147–165). La nivel organizaţional întâlnim noţiunea de reţele organizaţionale, la nivelul căreia s-au identificat trei dimensiuni importante: a. Centralitatea: localizarea ei strategică şi importanţa poziţiei pe care o ocupă; b. Configurările structurale ale legăturilor: au în vedere contextul în care este plasată o organizaţie şi puterea versus vulnerabilitatea unei legaturi. c. Profilul partenerilor: principalele trăsături considerate a influenţa performanţele organizaţiei de referinţă sunt: statusul partenerilor, caracteristicile reţelei, distanţa tehnologică dintre aceştia şi organizaţia de referinţă. În contextul organizaţional este interesant de observat cum participarea organizaţiilor la diferite reţele le influenţează comportamentul. Autoarea aminteşte despre capacitatea de absorbţie ca fiind o nouă abilitate pe care organizaţiile au dezvoltat-o pentru a asimila şi folosi informaţiile, în vederea creşterii performanţelor. Aprofunzând nivelul organizaţional, autoarea descrie, în mod succint, câteva dintre cele mai cunoscute strategii de coordonare: co-optarea, joint venture (formă de alianţă între două sau mai multe organizaţii, ce se stabileşte fie în scopul urmăririi unui ţel comun, fie al creării unei noi organizaţii), alianţe strategice, fuziuni. Când vorbeşte despre nivel interorganizaţional, M. Vlăsceanu apelează la descrierea reţelelor interorganizaţionale prin intermediul matricei tridimensionale a lui Baker şi Faulkner (2002): populaţii (tipuri de actori: producători, furnizori, cumpărători), domenii (în cadrul cărora se stabilesc legături de genul: schimburi în cadrul pieţei, alianţe strategice, acţiuni politice) şi organizaţiile de referinţă (subiectul analizei). Plecând de la principalele unităţi de analiză (diada, triada, setul organizaţional, câmpul organizaţional) se face o trecere în revistă a conceptelor cele mai noi folosite în analiza reţelelor interorganizaţionale, de genul set diadic, co-destin (legături consistente, de tipul alianţelor cu un furnizor), alianţe de tip joint venture, relaţii izomorfe (echivalente structural). Ecologia interorganizaţională se referă la studiul interacţiunilor dintre populaţiile similare şi diferite de organizaţii ce alcătuiesc împreună comunităţi, precum şi la modul de adaptare a acestora la mediu (Rao, 2002). În acest context se poate vorbi de simbioză versus comensualitate, punându-se problema modului de constituire a structurii comunităţii. Pe când relaţiile simbiotice implică cooperarea (de exemplu, cei ce vând software şi cei ce vând echipamente), relaţiile comensuale implică competiţia potenţială între populaţiile aflate în interacţiune. Aldrich (1999) a identificat şase 406 RECENZII 8 relaţii posibile de comensualitate: competiţia totală, competiţia parţială, competiţia acaparatoare, neutralitatea, reciprocitatea parţială, reciprocitatea totală. Un capitol separat este dedicat proiectării şi schimbării organizaţionale. Proiectarea organizaţiilor presupune integrarea tuturor părţilor componente, elementul de referinţă fiind structura socială a organizaţiei. O organizaţie include, de regulă, în structura ei trei niveluri funcţionale: 1) conducerea strategică; 2) conducerea intermediară, dezvoltare şi comunicare, administraţie; şi 3) domeniul operativ. Pornind de la teoria lui Mintzberg (1989), M. Vlăsceanu face o descriere a principalelor alternative funcţionale de organizaţii (p. 182–197): a. Structura simplă. În acest caz sunt prezente doar conducerea strategică şi domeniul operativ, centralizarea deciziilor şi informaţiilor fiind regulă şi mod de operare. Comunicarea este eminamente informală, deşi centrată pe conducătorul unic. b. Birocraţia mecanică. Aici întâlnim o organizare multinivelară şi o comunicare formală. Conducerea strategică canalizează puterea şi autoritatea, iar munca este standardizată. c. Birocraţia profesională implică producţia de servicii şi bunuri standardizate de către o forţă de muncă înalt calificată sau profesionalizată. Autoritatea este una bazată pe competenţe. Structura de conducere este descentralizată, singura poziţie importantă fiind ocupată de „administratorul profesional”, adică de persoana care asigură conducerea organizaţiei, dar prin interacţiune cât mai directă cu grupul de profesionişti. d. Forma divizională constă în existenţa mai multor compartimente sau „diviziuni administrative”, răspândite geografic şi sectorial, relativ autonome, conectate între ele prin intermediul unei „centrale” sau „cartier general”. Rezultatele finale sunt standardizate pentru evaluarea nivelului de eficienţă funcţională. Această formă de organizare corespunde tendinţelor de globalizare economică şi este reprezentativă pentru economiile puternice ale unui număr redus de ţări. e. Adhocraţia îşi propune să promoveze inovaţiile, ea însăşi fiind novatoare, adică despărţită de orice formă de standardizare pentru scopurile coordonatoare. Esenţială este coordonarea interdisciplinară sau structura matriceală bazată pe adaptarea reciprocă şi informală a specialiştilor. Ea este centrată pe proiecte, funcţionând într-un mediu dinamic şi turbulent. f. Organizaţia misionară. Centrul de referinţă într-o astfel de organizaţie este misiunea ei, care trebuie să fie individualizată, respectiv, să aibă un aspect de unicitate, să fie clară, precis focalizată, astfel încât membrii să se identifice uşor cu ea. La rândul lor, acestea se împart în organizaţii reformatoare, convertizatoare şi monahale. Urmând firul logic, cartea ajunge la un alt aspect din viaţa unei organizaţii: schimbarea şi reproiectarea ei. Ca surse ale schimbării, M. Vlăsceanu aminteşte: caracteristicile mediului (complexitate, competitivitate, turbulenţă, mărimea organizaţiei), performanţa organizaţională (scăzută sau ridicată), caracteristici ale managementului strategic (pornind de la ipoteza că schimbarea este iniţiată de manageri, ne interesează: istoria vieţii de muncă, atribute demografice, variabilele de personalitate), strategia organizaţiei (după linia pe care o adoptă, strategiile pot fi: apărătoare, prospective, analiste, reactive), structura organizaţională (cuprinde aspecte precum: centralizarea luării deciziei, standardizarea procedurilor, specializarea funcţiei şi interdependenţa proceselor de producţie şi distribuţie). Nu putem vorbi despre schimbare fără să ne referim şi la o serie de strategii de schimbare şi consecinţe ale lor. Autoarea se opreşte în cartea de faţă asupra câtorva: reducerea mărimii (downsizing), reconceperea (reengineering), inovarea strategică, organizarea prin haos. Capitolul se încheie cu amintirea noilor forme de organizare: reţele – organizaţia virtuală (Miles şi Snow, 1986) şi grupări sau matrici perpetue (Mills, 1991; Baetlett şi Ghoshal, 1989), precum şi a caracteristicilor esenţiale ale formelor postbirocratice de organizare. Următorul capitol aprofundează resursele umane dintr-o organizaţie, cu accent pe aspectele motivaţionale şi de satisfacţie. Capitolul face o trecere în revistă a teoriilor motivaţionale de-a lungul timpului (Maslow , McCkelland, Vroom, Schein, Adams), precum şi a condiţiilor care influenţează motivaţia pentru muncă (dezvoltarea personală, cultura muncii, organizarea şi infrastructura tehnico- economică, situaţia de muncă). Capitolul se încheie cu specificarea relaţiei dintre motivaţie, 9 RECENZII 407 satisfacţie şi performanţă, strâns legate cu aspectele ce ţin de cultura organizaţională, concept care este discutat în capitolul următor. Despre cultura organizaţională s-a scris mult de când s-a constat importanţa abordării organizaţiilor nu doar din perspectivă cantitativă şi raţionalistă. În scurta prezentare din această carte sunt amintite componentele culturii organizaţionale (reguli, norme, valori, filozofie, climat, simboluri etc.), punându-se accentul pe importanţa studiului cunoaşterii ca o dimensiune reprezentativă a culturii organizaţionale. Se plecă de la ideea că lumea actuală este una construită în funcţie de dezvoltarea cunoaşterii şi a transmiterii sale rapide. De asemenea, se enumeră modalităţile prin care informaţia devine din informaţie tacită, informaţie explicită: socializare (împărtăşirea implicită a informaţiilor tacite), externalizare (folosirea metaforei şi analizei), combinarea (mixarea şi transmiterea cunoaşterii formale codificate), internalizarea (reconvertirea cunoaşterii explicite în cunoaştere implicită). Pentru cei interesaţi, o analiză mai amănunţită a acestui aspect poate fi găsită în cartea din 1999 a Mihaelei Vlăsceanu, Organizaţiile şi cultura organizării. Ultimul capitol tratează problematica managementului organizaţional şi a conducerii. După ce face o trecere în revistă a diferenţelor dinte noţiunea de „conducere” şi „management”, autoarea analizează funcţiile (planificare, luarea deciziei, organizare, motivare, control) şi conţinutul activităţii manageriale. Acestea din urmă sunt detaliate conform tipologiei lui Mintzberg (1989): a) roluri interpersonale: de reprezentare, de lider, de legătură; b) informaţionale: monitorizare, diseminare de informaţii, purtător de cuvânt; c) decizionale: de antreprenor, de soluţionare de conflicte, de distribuire de resurse. Urmărirea mai detaliată a aspectelor legate de funcţiile conducerii, stiluri de conducere şi despre procesualitatea luării deciziilor se poate găsi în cartea Psihosociologia organizaţiilor şi conducerii ale Mihaelei Vlăsceanu. Capitolul (şi cartea) se încheie cu un subcapitol care priveşte prezentul şi viitorul organizaţiilor. Plecând de la paradigmele existente (nordică, vestică, estică, după Bennis, Parikh şi Lessen, 1994) se vorbeşte despre „noua paradigmă globală” care descrie organizaţia ca fiind bazată pe: autocontrol, sinergie socială, dezvoltare durabilă. Aceasta va fi o organizaţie care învaţă. La nivelul managementului strategic, mai atrag atenţia cele trei paradigme propuse de Joyce şi Woods (1996): modernistă, postmodernistă şi neomodernistă. Autoarea consideră că una dintre principale provocări adresate managementului secolului XXI este legată de schimbarea fundamentală a peisajului organizaţional, în sensul creşterii complexităţii, dinamicii şi turbulenţei acesteia. În această perspectivă, previziunea autoarei este că accentul va cădea nu pe tehnologii, nici pe resursele umane, ci pe competenţe, valori intangibile, cunoaştere tacită sau explicită, capital intelectual (p. 310). Cartea Mihaelei Vlăsceanu este un instrument important şi necesar celor care vor să înţeleagă modul de funcţionare al organizaţiilor, chiar dacă se simte lipsa unei abordări mai individualizate pe situaţia organizaţiilor româneşti (abordare care ar putea oferi o perspectivă utilă profesioniştilor din domeniu). Pentru cei interesaţi de domeniul organizaţional din perspectiva umanistă, cartea de faţă înseamnă un sprijin de încredere în actualizarea informaţiilor şi mai ales în reconceptualizarea necesară a unui domeniu pe cât de familiar, pe atât de complex şi dinamic. Irina Cozma 